Irani, Iraku vendet me më shumë ekzekutime
Kina mendohet të jetë vendi me më shumë dënime me vdekje, ndërsa SHBA është në vend të pestë pas Arabisë Saudite
Organizata Amnesty International thotë se Irani dhe Iraku kanë shkaktuar një rritje të konsiderueshme të dënimeve me vdekje në botë në vitin 2013. Amnesty thotë se Kina është në krye të listës, pasuar nga Irani, Iraku, Arabia Saudite dhe Shtetet e Bashkuara. Një rritje e ndjeshme e numrit të ekzekutimeve në Irak dhe Iran kontribuoi tek një numër i përgjithshëm i lartë dënimesh me vdekje në gjithë botën në vitin 2013, thotë Audrey Gaughran e Amnesty International. Amnesty njofton se numri i ekzekutimeve në Irak ishte 169. Edhe Somalia ka kontribuar në rritjen e numrit të përgjithshëm, me 34 të tilla. Amnesty thotë se beson se Kina është në krye të listës nga numri i të burgosurve që ekzekutohen çdo vit, që mendohet të jenë me mijëra. Në fillim të këtij muaji, Kongresi Kombëtar i Kinës, tha se Pekini po shqyrtonte mundësinë e uljes së numrit të krimeve që dënohen me ekzekutim. Kina vazhdon t’i mbajë sekret politikat për dënimin me vdekje, thotë Audrey Gaughran. Shtetet e Bashkuara ishin të pestat në listë, me 39 ekzekutime në vitin 2013, një vend pas Arabisë Saudite me 79. Kompanitë farmaceutike në Shtetet e Bashkuara kanë filluar të mos pranojnë të japin injeksionet vdekjeprurëse, duke detyruar autoritetet shtetërore që t’i kërkojnë ato në kompani me rregulla më pak të rrepta. Disa të dënuar me vdekje kanë hapur çështje gjyqësore kundër dënimeve të tyre, duke thënë se përdorimi i lëndëve të prodhuara nën rregulla jo aq të rrepta, mund të shkaktojë dhimbje të jashtëzakonshme dhe është çnjerëzor. Muajin e kaluar, Michael Taylor, i shpallur fajtor për përdhunimin dhe vrasjen e një adoleshenteje në vitin 1989, e humbi gjyqin dhe u ekzekutua në Missouri. Amnesty thotë se gjithsej 22 vende në gjithë botën, patën dënime me vdekje në vitin 2013, një më pak sesa në vitin 2012.